93.4fm – Radio Namakwaland – Die beste in die weste. » Dag 8 Vrydag 16 Augustus
Dag 8 Vrydag 16 Augustus
Dag 8 Vrydag 16 Augustus – Ons kuier op Mayukuyuku
Ons kuier vandag steeds by Mayukuyuku. Na ontbyt vertrek ons om wild te gaan kyk. Gewapen met ‘n kaart van die omgewing verdeel ons in verskillende groepe en elkeen kies koers. Van die groepe sien tot 13 verskillende spesies, onder andere ook ‘n luiperd. Met trots kan ons sê dat ons nou in Afrika is – ongerep en onvoorspelbaar. Dis baie droog en die diere is min, maar diere in ‘n goeie kondisie. Na die oggendrit word daar bymekaargekom vir middagete, of is dit ‘brunch’. Dis heerlike koedoe steaks met pap en sous en daar word omtrent gesmul. Die middag word daar op die oewer van die rivier uitgespan. Party neem ‘n middagslapie, ander was wasgoed, ander bekyk die krokodille en seekoeie deur die verkykers en ander geniet net mekaar se geselskap. Bietjie later vertrek groepe weer op ‘n wildbesigtigingsrit en ander trotseer die viswaters. Daar is sukses en daar word brieme en bass gevang. Die weer is fantasties en ons kuier weer heerlik langs die vuur met die seekoeie en leeus se gebrul in die agtergrond. Ja, ons is in Afrika en ons geniet elke oomblik daarvan.
21/01/2018, 8:52 pm